Bybelskool » Numeri
Numeri vertel die verhaal van Israel se veelbewoë veertig jaar trek deur die woestyn tot by die vlaktes van Moab vanwaar die Intog in Kanaän plaasgevind het. Die verhale van hulle wel en weë word telkens op betekenisvolle wyse aangevul deur verdere voorskrifte vir hulle reis en die uiteindelike Intog in die land, sowel as met twee sensuslyste wat die militêre, sosiale en geestelike ordes van die volk vaslê.
Die Griekse titel van die boek Arithmoi is afgelei van die Hebreeuse woord Syfers na aanleiding van dié twee sensuslyste. Die naam Numeri kom van die Latyn daarvoor. Die Hebreeuse titel van die boek is gepas: “ In die woestyn” (בְּמִדְבַּר).
Die boek is saamgestel rondom twee dele van hierdie reisverhaal.
Die eerste deel (hfst. 1-14) vertel die verhaal van die trek van die eerste generasie van die volk van Sinai tot by die oostekant van die beloofde land. Dit eindig met die gebrek aan vertroue in God om die land in te neem en is die begin van die gevolglike verdere dekades lange omswerwinge in die woestyn.
Die tweede deel (hfst. 15-36) fokus op kwessies van leierskap en priesterskap, met die gepaardgaande voorskrifte, ‘n aantal oorwinnings in die woestyn en eindig met die aankoms van die tweede generasie van die volk in Moab, oos van die Jordaan, gereed om die beloofde land in te neem.
Die boek kan ingedeel word volgens die verhale van die twee generasies wat telkens die fokus van die twee dele van die boek vorm:
Die verhaal van die eerste generasie se mislukte Intog
Die eerste deel (hfst. 1-14) vertel die verhaal van die eerste generasie van die volk se trek van Sinai tot by die oostekant van die beloofde land. Dit eindig met hulle gebrek aan vertroue in God om die land in te neem en is daarom ook die begin van die gevolglike verdere omswerwinge in die woestyn terwyl die fokus skuif na die volgende generasie. Dit sluit die volgende temas in: